M. Gibalová, poslankyňa: (2007-06-27):
Ja by som chcela len vyjadriť pár praktických poznámok, vyjadriť sa k niektorým bodom, ktoré som si osvojila a možno zazneli viac-menej alebo niektoré aj nezazneli, ale predtým by som chcela povedať, že nik sa nebojí odborov a zdôrazňujem opäť, nik sa nebojí odborov. Ale zmena štatútu odborovej organizácie zo združenia odborov organizovaných zamestnancov na občianske združenie podľa môjho názoru nemá opodstatnenie. Navyše občianske združenie je dobrovoľná organizácia, ktorá, ak chce, môže sa osoba starať ako každé iné združenie. Nevidím dôvod, aby zamestnanci neorganizovaní v odborovej organizácii museli zo svojich miezd platiť tých, ktorých nechcú. To by, prepáčte, ale mohol vzniknúť aj divadelný krúžok, telovýchovný krúžok a v rámci rovnakých podmienok by mohli všetci zamestnanci naň prispievať. Nemôžem súhlasiť s tým, že v § 240 sa za ods. 2 vkladá nový ods. 3, na základe ktorého vzniká zamestnávateľovi povinnosť poskytnúť príslušnému odborárovi náhradu mzdy, pretože tento chce vykonávať funkciu odborára. Chýba už zo slušnosti snáď dodatok v prípadoch hodných zreteľa, resp. po dohode so zamestnávateľom. Ak odborári vo svojich stanovách deklarujú chrániť a obhajovať potreby svojich členov zákonnými a demokratickými prostriedkami, tak práve na skutok demokracie by v tomto ustanovení návrhu zmeny nemali zabúdať. Ide o nanútenie vôle odborárov prostredníctvom zákona pri ignorovaní demokracie na úkor neodborára zamestnávateľa. Finančné krytie odborárov na „politikárčenie“ má byť realizované z odborárskych príspevkov. Až v prípade napríklad neúspešného súdneho sporu, kde vzniknú náklady spojené so zastupovaním, pripúšťam, si môžu nechať vynaložené trovy preplatiť neúspešným v konaní. Ak pán Frešo vo svojom vystúpení upozornil na to, že neprítomnosť pána premiéra vyjadruje jeho pravý vzťah k tomuto zákona roka, tak ja si dovolím ho ešte doplniť, že vyjadruje určitým spôsobom aj svoj vzťah svojou neprítomnosťou k odborárom. Ďalej by som sa chcela vyjadriť ešte k § 48 ods. 1, kde je definovaný pracovný pomer uzatvorený na určitý čas aj vtedy, ak pracovný pomer na určitú dobu nebol dohodnutý písomne. Podmienka kondície je vedľajšie ustanovenie o právnom úkone, to znamená, že zmena právneho úkonu nastane, ak sa splní podmienka. Do nesplnenia podmienky trvá stav neistoty a nakoľko právny úkon treba urobiť slobodne a vážne, určite a zrozumiteľne, inak je neplatný, zastávam názor, že podmienkou vzniku pracovného pomeru na neurčitý čas musí byť náležitý prejav vôle účastníkov tohto vzťahu, čo je vyjadrené v istej stanovenej perfektnosti obsahovej náplne aj písomnej formy. Ďalej tu mám poznámky k reťazeniu pracovných pomerov a ich obmedzovaniu. Nuž, už som to spomínala aj vo výbore, aj vo svojich vystúpeniach k iným problémom, najmä v dotknutí na sociálne služby, a zopakujem to znova, pretože to sú veci, ktoré sú z praxe, že v stave, v akom sú sociálne služby a ich poskytovanie, teda v situácii, keď poskytovatelia sociálnych služieb sú neverejní poskytovatelia úplne diskriminovaní vo financovaní sociálnych služieb a porušuje sa zákon zo strany skoro všetkých VÚC-iek pri financovaní zariadení sociálnych služieb, kde sú poskytovatelia vyslovene nespravodlivo dotlačení k podpísaniu zmlúv na dobu určitú na jeden rok. Neviem si dosť dobre predstaviť ako zamestnávateľ, teda poskytovateľ sociálnych služieb zaručí svojim zamestnancom zamestnanie na dobu neurčitú. Ja viem a poznám odpoveď aj pani ministerky, my o tomto veľa a často hovoríme, že áno, tento stav je neštandardný a tu si niekto neplní svoju povinnosť zo zákona. Žiaľ, musím konštatovať, že nikto si to nevšíma, ani ministerstvo, nakoniec ani pani ministerka, ktorá mi posiela síce veľmi pekné odpovede, ale v konaní necítim razantnosť voči porušovaniu zákona, teda neviem si predstaviť, ako takýto zamestnávateľ uzavrie so zamestnancom pracovný pomer na dobu neurčitú, ak nebude mať možnosť reťazenia pracovných pomerov. Takže ešte raz opakujem. Nik sa nebojí odborov. Ide o to, že kritizujeme ich nadštandardné postavenie, ktoré dostali ako odmenu za to, že podporovali túto vládnu koalíciu, najmä stranu SMER vo voľbách, pred voľbami. Ďakujem pekne za vypočutie. (Potlesk.)